৬৩ বলে ঝকঝকে সেঞ্চুরি! বিদেশের মাটিতে বিরল রেকর্ড বৈভবের

ওয়েব ডেস্ক: নতুন বছরের শুরুতেই ব্যাটে আগুন ঝরালেন বৈভব সূর্যবংশী (Vaibhav Suryavanshi)। ২০২৫ সালটা যেভাবে শেষ করেছিলেন, ২০২৬ সালটা ঠিক সেভাবেই শুরু করলেন তিনি। দক্ষিণ আফ্রিকার মাটিতে এল তাঁর প্রথম শতরান, তাও মাত্র ৬৩ বলে। বুধবার অনূর্ধ্ব-১৯ ওডিআই ম্যাচে দক্ষিণ আফ্রিকার বিরুদ্ধে (IND U19 Vs SA U19) শুরু থেকেই ঝকঝকে শট খেলেন বৈভব। প্রথম ওভার থেকেই পেসারদের উপর চড়াও হয়ে স্পষ্ট করে দেন যে, এই ম্যাচ তাঁরই হাতে।

ওপেনিংয়ে অ্যারন জর্জের সঙ্গে ২০০-এ বেশি রানের পার্টনারশিপ গড়ে তোলেন বৈভব। সেই জুটির দাপটেই কার্যত ভেঙে পড়ে প্রোটিয়া বোলিং আক্রমণ। বৈভবের ব্যাটিংয়ে ছিল ভারসাম্য, নিখাদ আগ্রাসনের পাশাপাশি বলের লাইন এবং লেন্থ বুঝে নিয়ন্ত্রিত শট খেলতে দেখা যায় এদিন। ১০টি বিশাল ছক্কা এবং ও ৯টি চার মেরে এদিন সেঞ্চুরি (Century) হাঁকান তিনি।

আরও পড়ুন: বাংলার বিরুদ্ধে ডবল সেঞ্চুরি হাঁকিয়ে ইতিহাস! কে এই অমন রাও?

৭৪ বলে ১২৭ রানে থামতে হয় তাঁকে। ২৬তম ওভারে ডানহাতি পেসার নটান্ডো সোনির শর্ট বলে পুল করতে গিয়ে ডিপ মিড উইকেটে ক্যাচ আউট হন তিনি। আউট হওয়ার পর দক্ষিণ আফ্রিকার ক্রিকেটাররা এসে অভিনন্দন জানালেও বৈভবের মুখে তৃপ্তি ছিল না, দেখা যাচ্ছিল একরাশ হতাশা। এদিন যে আরও বড় ইনিংস খেলার সুযোগ হাতছাড়া হয়েছে, তা নিজেই বুঝতে পেরেছিলেন এই বিষ্ময় বালক।

তবে বুধবার বৈভবের এই ইনিংসটিকে শুধুমাত্র একটি শতরান হিসেবে নয়, আরও একটি কারণে মনে রাখবে ক্রিকেট বিশ্ব। এদিন এক বিরল মাইলফলকে পা রাখেন ভারতের এই তরুণ ব্যাটার। মাত্র ১৪ বছর বয়সেই ৫টি আলাদা দেশে শতরান করার নজির গড়লেন বৈভব সূর্যবংশী। ভারত, সংযুক্ত আরব আমিরশাহি, অস্ট্রেলিয়া, ইংল্যান্ড এবং দক্ষিণ আফ্রিকায় সেঞ্চুরি হাঁকিয়েছেন তিনি, বয়সের নিরিখে যা সত্যিই ব্যতিক্রমী ও বিরল।