২৬ রানের ইনিংসেই বিশ্বরেকর্ড! রোহিতের মুকুটে আরও এক পালক

ওয়েব ডেস্ক: রান না পেলেও রবিবার রেকর্ডবুকে নিজের নাম তুললেন রোহিত শর্মা (Rohit Sharma)। নিউজিল্যান্ডের বিরুদ্ধে সিরিজের প্রথম ওডিআই ম্যাচে (IND vs NZ) ক্রিস গেইলকে পিছনে ফেললেন হিটম্যান। আন্তর্জাতিক ক্রিকেটে ওপেনার হিসেবে সর্বাধিক ছক্কা (Most Sixes In International Cricket) মারার নজির (Record) গড়লেন তিনি। ভদোদরায় ছোট ইনিংস খেললেন, অথচ তার মধ্যেই নিজের ছাপ রেখে গেলেন রোহিত।

এদিন ৩০১ রানের টার্গেট তাড়া করতে নেমে শুভমন গিলের সঙ্গে মারমুখী মেজাজে ইনিংস শুরু করেন রোহিত। শুরুতে দেখেশুনে খেলেও ষষ্ঠ ওভারে বেন ফাউল্কসের শর্ট বলে নিজের ট্রেডমার্ক পুল শট খেলে ইনিংসের প্রথম ছক্কা হাঁকান হিটম্যান। পরের ওভারেই কাইল জেমিসনের বলেও ছক্কায় মারেন তিনি।

আরও পড়ুন: সেঞ্চুরি মিস করেও নজির কোহলির! ভাঙলেন শচীনের এই রেকর্ড

এই জোড়া ছক্কার সুবাদে আন্তর্জাতিক ক্রিকেটে রোহিতের মোট ছক্কার সংখ্যা দাঁড়াল ৬৫০-এ। ক্রিকেটের ইতিহাসে এই মাইলফলক স্পর্শ করা প্রথম ক্রিকেটার হলেন তিনিই। পাশাপাশি, ওপেনার হিসেবে ওডিআইতে রোহিতের ছক্কার সংখ্যা দাঁড়াল ৩২৯-তে। এর জেরে তিনি ওয়েস্ট ইন্ডিজের কিংবদন্তি ওপেনার ক্রিস গেইলের ৩২৮ ছক্কার রেকর্ড ভেঙ্গে ফেলেন।

২০২৫-এও দুর্দান্ত ফর্মে ছিলেন রোহিত শর্মা। ১৪টি ওডিআই ম্যাচে তিনি করেন ৬৫০ রান। গতবছর তাঁর ব্যক্তিগত সর্বোচ্চ স্কোর ছিল ১২১। বর্তমানে তিনি আইসিসির ওডিআই ক্রিকেটের র‍্যাঙ্কিংয়ে বিশ্বের এক নম্বর ব্যাটার।